બ્રિનલિટ્ઝની એ સમયની ઔદ્યોગિક પરિસ્થિતિ બહુ આવેશમય હતી. પ્રેસ, ડ્રિલ અને લેથમાંની મોટાભાગની વસ્તુઓ હજુ આવી ન હતી, અને મશીનોનું વજન ખમી શકે એ માટે સિમેન્ટની ફરસ પણ બનાવવાની હતી. આખાયે એનેક્સમાં હોફમેનની જૂની મશીનરી હજુ પણ ઠેર-ઠેર પડી હતી. અને છતાંયે, સામે દેખાતા દરવાજામાંથી છાવણીની અંદર પ્રવેશી ચૂકેલા એ ૮૦૦ કેદી કામદારો માટે, એક કુશળ કારીગર દીઠ ૭.૫ જર્મન માર્ક, અને એક મજૂર દિઠ ૬ જર્મન માર્કની કિંમત ઓસ્કર ચૂકવી રહ્યો હતો! દર અઠવાડિયે ૧૪,૦૦૦ અમેરિકન ડોલર પુરુષ કામદારો માટે ખર્ચાઈ રહ્યા હતા. સ્ત્રી કેદીઓ આવે એ પછી તો આ આંકડો ૧૮,૦૦૦ ડોલરે પહોંચી જવાનો હતો. આમ ઓસ્કર ધંધાની દૃષ્ટિએ મૂર્ખતા જ કરી રહ્યો હતો, અને તે છતાંયે હેટ પહેરીને એ પોતાની મુર્ખતાનો પણ ઉત્સવ ઉજવી રહ્યો હતો! શ્રીમતી એમિલિ શિન્ડલર ઝ્વિતાઉથી બ્રિનિલિટ્ઝ આવીને નીચેના માળે આવેલા એપાર્ટમેન્ટમાં ઓસ્કરની સાથે રહેવા આવી ગઈ હતી, કારણ કે ક્રેકોવની માફક અહીંનું રહેઠાણ ફેક્ટરીથી એટલું દૂર નહોતું, કે તેને ઓસ્કરથી અલગ રહેવા માટેના બહાના તરીકે વાપરી શકાય. તેના જેવી કેથલિક સ્ત્રી માટે કાં તો કાયદેસર અલગ થવું, અથવા તો પછી ફરીથી પતિની સાથે રહેવા લાગવું જરૂરી બની ગયું હતું. અને આમ પણ હવે બંને વચ્ચે એક પ્રકારના સમાધાન જેવું, એકબીજા માટે આદર જેવું વાતાવરણ સ્થપાઈ ગયું હોય તેવું લાગતું હતું. પહેલી દૃષ્ટિએ તો એ એમિલિનું પરીણિત જીવન કદાચ એક કોયડારૂપ જ લાગે! એ કોઈ એવી શોષિતા લાગે, જેને પોતાને જ ખબર પડતી ન હોય કે આમાંથી બહાર કઈ રીતે નીકળવું! કેટલાક પુરુષો એવું પણ વિચારતા હતા કે ઓસ્કર ફેક્ટરી અને છાવણીને જે રીતે નિભાવે છે, તેના વિશે એ શું વિચારતી હશે? પરંતુ લોકો એ જાણતા ન હતા કે એમિલિ આ છાવણીની અંદર પોતાનું એવું છુપું પ્રદાન નોંધાવવાની હતી, કે જે પોતે ઓસ્કરની પત્ની હોવાના નાતે નહીં, પરંતુ તેના પોતાના વિચારો મુજબનું હતું!